27-åringen hadde vært en dagstur med ferja Sverige klokka 19 lørdag. På vei til land passerte han tollere med en narkotikahund som skal ha snust på ham og flere andre. Uten forvarsel skal en toller ha tatt tak i ham og spurt hvorfor hunden markerte, for deretter å dytte ham fra køen med medpassasjerer, inn på et rom.

– Jeg har aldri vært med på en kontroll før, og ante ikke hvorfor tolleren framsto som både truende og sint, forteller han.

Inne på kontrollrommet opplevde han å få spørsmål som i et avhør, om det han mener er irrelevant informasjon. Han ble også tvunget til å kle av seg alle klærne mens tingene hans ble saumfart så voldsomt at blant annet lommeboka ble skadet.

Rasende

Tollerne ba 27-åringen kle av seg helt naken i en omfattende prosess, uten at noe grundigere undersøkelse skal ha blitt gjort. Så fikk han ta på seg undertøy.

– Deretter tok han sakene mine og ba meg bli igjen. Men på vei ut lot han døra bli stående åpen slik at alle passasjerene som passerte kunne se meg stå der. Rett etter tok angsten og kvalmen overhånd og jeg sank sammen på gulvet, forteller han.

I det han selv kaller en sjokktilstand, hadde han et sterkt ønske om å komme seg ut, men slet med å komme seg på beina. Det ble ikke funnet noe under kontrollen, og 27-åringen kunne dra hjem.

– Jeg ble rasende forbanna. Det at jeg lukter av hasj eller har et spesielt utseende, gir dem ingen grunn til å behandle meg så respektløst. De var veldig truende og fortalte meg ikke hva som foregikk selv da jeg var helt avkledd. Jeg følte det som et overgrep, sier han.

At det utløste et angstanfall gjør at han kvier seg for å ta ferja på nytt før saken er løst.

– Dette er tre enkeltindividers feil, ikke Tollvesenet som organisasjon, sier han, som nå anmelder behandlingen han fikk under kontrollen.

– Send inn klage

Seksjonsleder i Tollvesenet, Geir Nielssen, har vært i kontakt med mannen. Han ønsker ikke å kommentere den konkrete saken utover at han har bedt mannen om å sende inn en klage til tollregionen.

På generelt grunnlag sier han at narkotikahundene markerer på eventuelle luktbilder av narkotika, og er en viktig indikator for tollernes kontroll. De vurderer deretter kontrollmåten ut fra hvilken mistanke som foreligger.

Ordinære reisende-kontroller kan gjennomføres uten mistanke, mens narkotikakontroller skjer på bakgrunn av mistanke.

– Ofte blir det gjemt i lommer, festet på kroppen eller i undertøy. Tollerne har hjemmel til å forta undersøkelsene. Det må gjøres på en sikker måte, men samtidig skånsomt og mest mulig varsomt slik at respekten til den reisende ivaretas. Både i utdannelsen og lokalt er vi veldig opptatt av å opptre korrekt med høflighet. Dessverre er det noen som opplever vanskelige kontroller som ubehagelig, og det har vi forståelse for. Alle klager behandles på alvor.